《游沃洲山》
宋代·陈东之

我本名山人，屡作名山兴。
天台一住三十年，尽日扪萝陟云磴。
上揽四万八千太之高秋，参差明河两肩并。
下瞰三百六十度之朝暾，灭没飞烟八荒净。
或随仙气得丹床，双阙夜深看斗柄。
今年积雨天地晴，一策快作西南征。
沃洲最佳天姥胜，连山直下秋峥嵘。
竹萌修纤会稽箭，芝茎菌蠢商山英。
秋阳不碎空翠影，绝壑倒泻银河声。
山腰细路如丝直，三两渔樵行落日。
炊烟暝色小茅屋，松子秋声断崖石。
溪流饭屑胡麻香，土软春膏霜朮白。
送书松际有猿公，问酒磵阴多木客。
青冥楼阁仙人家，郁蓝流光泻晴碧。
霓旌队下鹤万群，绛节朝回云五色。
人间但有桃花源，桃花春香流水浑。
三生凡骨不得到，两耳夜半空听猿。
李白寻真不得返，支遁卜筑远费钱。
至今山灵护光怪，石萝山薜余秋妍。
陈郎故宅更深閟，鸡犬林塘隔尘世。
清秋著屐一登之，路僻夕阴门半閟。
盘陀石在长楠阴，脱略尘缨换秋意。
晴窗示我两山图，老眼摩挲观一二。
便挥健笔写我诗，惜哉赏音今绝稀。
谪仙一去五百载，人间山水无清辉。
旧时仙人白云唱，怪我白首归何时。
我生白首历浩劫，眼中亿万虫沙春梦非。
陈郎挽我十日住，掉头不顾自有南山期。
餐霞绝粒炼精魄，长生之学非荒嬉。
三千年前有宿约，来已不早归不迟。
长揖群仙谢儿辈，倒挟万里冥鸿飞。

作者简介：陈东之，理宗时新昌（今属浙江）人。生平不详。今录诗二首。